CELEX: 52017JC0007
Language: el
Date: 2017-02-15
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αλγερίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.2.2017
            JOIN(2017) 7 final
            2017/0031(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αλγερίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η αναθεωρημένη Ευρωπαϊκή Πολιτική Γειτονίας (ΕΠΓ)
                  1
               , που εγκρίθηκε τον Νοέμβριο του 2015, ορίζει ένα νέο πλαίσιο για τον καθορισμό των διμερών σχέσεων με τις χώρες-εταίρους. Οι σχέσεις αυτές θα πρέπει να αποτυπωθούν στις «προτεραιότητες της εταιρικής σχέσης», οι οποίες αποτελούν βασικό στοιχείο αναφοράς με τις χώρες-εταίρους για την επίτευξη συμφωνίας σχετικά με ένα περιορισμένο σύνολο στοχευμένων προτεραιοτήτων για τα επόμενα έτη. 
            
            
               Οι διαβουλεύσεις με τη Λαϊκή Δημοκρατία της Αλγερίας (Αλγερία) άρχισαν τον Απρίλιο του 2016 με τη διαβίβαση στις αλγερινές αρχές μιας προκαταρκτικής εκδοχής του κειμένου πριν από την επίσκεψη του Επιτρόπου Hahn στις 11 Μαΐου 2016 στο Αλγέρι. Το σκεπτικό αυτό συνάδει με τη νέα συνολική στρατηγική της Ευρωπαϊκής Ένωσης για την εξωτερική πολιτική και την πολιτική ασφαλείας
                  2
               , η οποία παρουσιάστηκε από την Ύπατη Εκπρόσωπο τον Ιούνιο του 2016 και στο πλαίσιο της οποίας ολόκληρη η εργαλειοθήκη της ΕΕ χρησιμοποιείται με τον πλέον αποτελεσματικό τρόπο για την αύξηση του αντικτύπου και της προβολής της στήριξης της Ένωσης. 
            
            
               Η ΕΕ και η Αλγερία συμφώνησαν ότι το έγγραφο με τίτλο «Προτεραιότητες της εταιρικής σχέσης» αποτελεί το πρώτο εγκεκριμένο πλαίσιο αναφοράς της αναθεωρημένης ΕΠΓ, ανοίγοντας τον δρόμο για την ενίσχυση της συνεργασίας τους. Το έγγραφο αυτό θα αποτελέσει επίσης χρήσιμο σημείο αναφοράς που πρέπει να ληφθεί υπόψη για τον προγραμματισμό της βοήθειας της ΕΕ.
            
            
               Οι «προτεραιότητες της εταιρικής σχέσης» αντικατοπτρίζουν κοινά συμφέροντα και εστιάζονται σε τομείς όπου η συνεργασία μεταξύ της ΕΕ και της Αλγερίας αποφέρει αμοιβαία οφέλη. Ο σεβασμός των δημοκρατικών αρχών και των θεμελιωδών δικαιωμάτων αποτελεί ουσιαστικό στοιχείο των σχέσεων μεταξύ της ΕΕ και της Αλγερίας. Ο κοινός στόχος για έναν κοινό χώρο ειρήνης, ευημερίας και σταθερότητας προϋποθέτει τη συνεργασία, ιδίως μέσω της από κοινού ανάληψης ευθύνης και της διαφοροποίησης, και τη συνεκτίμηση του καίριου ρόλου που διαδραματίζει η Αλγερία στην περιοχή. 
            
            
               Παράλληλα με την αντιμετώπιση των πλέον επιτακτικών προκλήσεων, η ΕΕ και η Αλγερία θα εξακολουθήσουν να επιδιώκουν την επίτευξη των βασικών στόχων της μακροχρόνιας εταιρικής σχέσης τους, οι οποίοι συνίστανται στη συνεργασία για την εδραίωση βιώσιμης σταθερότητας στην Αλγερία και στην ευρύτερη περιοχή, καθώς και στη στήριξη της οικονομικής ανάπτυξης μέσω ισχυρών κρατικών θεσμών και της διαφοροποίησης και ανταγωνιστικότητας της αλγερινής οικονομίας, με την αξιοποίηση των δυνατοτήτων του ιδιωτικού τομέα και της κοινωνίας των πολιτών της Αλγερίας. Οι κύριες πολιτικές προτεραιότητες που προσδιορίστηκαν στο πλαίσιο των σχέσεων ΕΕ-Αλγερίας για τα επόμενα έτη είναι οι εξής:
            
            
               (1)πολιτικός διάλογος, διακυβέρνηση, κράτος δικαίου και προώθηση των θεμελιωδών δικαιωμάτων·
            
            
               (2)συνεργασία, κοινωνικοοικονομική ανάπτυξη χωρίς αποκλεισμούς, εμπορικές συναλλαγές και πρόσβαση στην ευρωπαϊκή ενιαία αγορά·
            
            
               (3)εταιρική σχέση στους τομείς της ενέργειας, του περιβάλλοντος και της βιώσιμης ανάπτυξης·
            
            
               (4)στρατηγικός διάλογος και διάλογος για την ασφάλεια (μεταξύ άλλων και για τα περιφερειακά ζητήματα και την καταπολέμηση της τρομοκρατίας)·
            
            
               (5)ανθρώπινη διάσταση, μετανάστευση και κινητικότητα.
            
            
               •Συνοχή με ισχύουσες διατάξεις στον τομέα πολιτικής
            
            
               
                  Οι προτεραιότητες της εταιρικής σχέσης ΕΕ-Αλγερίας αποτελούν το πρώτο διμερές πλαίσιο που συμφωνείται στο πλαίσιο της νέας ΕΠΓ και συνάδουν με τις προτεραιότητες και τις διαδικασίες που καθορίζονται στην εν λόγω πολιτική, δηλαδή τη σταθεροποίηση της γειτονίας στους τομείς της πολιτικής, της οικονομίας και της ασφάλειας. Οι εν λόγω προτεραιότητες συνάδουν επίσης με τη συμφωνία σύνδεσης ΕΕ-Αλγερίας που τέθηκε σε ισχύ το 2005
                     3
                  .
               
            
            
               •Συνοχή με άλλες πολιτικές της Ένωσης
            
            
               
                  Οι προτεραιότητες της εταιρικής σχέσης ΕΕ-Αλγερίας αντικατοπτρίζουν τη μακροχρόνια δέσμευση της ΕΕ απέναντι στους μεσογειακούς εταίρους της και παράλληλα εναρμονίζονται πλήρως με την έκκληση που διατυπώνεται στη συνολική στρατηγική της ΕΕ για μια ολοκληρωμένη προσέγγιση στην αντιμετώπιση των κρίσεων η οποία καλύπτει τις πολιτικές της στους τομείς της ανθρωπιστικής βοήθειας, της ανάπτυξης, της μετανάστευσης, του εμπορίου, των επενδύσεων, των υποδομών, της εκπαίδευσης, της υγείας και της έρευνας. Στο έγγραφο λαμβάνονται υπόψη, μεταξύ άλλων, η προώθηση των ανθρώπινων δικαιωμάτων και της χρηστής διακυβέρνησης, η εξωτερική διάσταση των μεταναστευτικών πολιτικών της ΕΕ, η αυξημένη έμφαση στη διεθνή συνεργασία για την καταπολέμηση της τρομοκρατίας και του βίαιου εξτρεμισμού, καθώς και οι δυνατότητες τις οποίες προσφέρει το εμπόριο για τη δημιουργία δίκαιης ανάπτυξης και αξιοπρεπούς απασχόλησης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               
                  Το παρόν έγγραφο αποτελεί πρόταση βάσει του άρθρου 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) για απόφαση του Συμβουλίου σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, όσον αφορά την έγκριση των προτεραιοτήτων της εταιρικής σχέσης.
               
               
                  Το άρθρο 218 παράγραφος 9 της ΣΛΕΕ εξασφαλίζει ότι οι προτεραιότητες της εταιρικής σχέσης μπορούν να αποτελέσουν τη βάση για τη βοήθεια της Ένωσης που προβλέπεται στο πλαίσιο του Ευρωπαϊκού Μηχανισμού Γειτονίας. Οι προτεραιότητες της εταιρικής σχέσης προβλέπεται να εγκριθούν στο πλαίσιο συνεδρίασης του Συμβουλίου Σύνδεσης ΕΕ-Αλγερίας στις αρχές του 2017 κατόπιν της έγκρισης από το Συμβούλιο, βάσει του άρθρου 218 παράγραφος 9 της ΣΛΕΕ, της θέσης της ΕΕ σχετικά με το ίδιο το Συμβούλιο Σύνδεσης.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Δεδομένου ότι οι προτεραιότητες της εταιρικής σχέσης αφορούν τις σχέσεις μεταξύ της ΕΕ και της Αλγερίας, δεν μπορούν να εγκριθούν σε εθνικό επίπεδο από τα κράτη μέλη.
               
            
            
               •Αναλογικότητα
            
            
               
                  Ενόψει της έγκρισης των προτεραιοτήτων της εταιρικής σχέσης από το Συμβούλιο Σύνδεσης, απαιτείται η έγκριση θέσης του Συμβουλίου σύμφωνα με το άρθρο 218 παράγραφος 9 της ΣΛΕΕ.
               
            
            
               •Επιλογή του νομικού μέσου
            
            
               
                  Στα συμπεράσματα του Συμβουλίου, της 14ης Δεκεμβρίου 2015, σχετικά με την αναθεώρηση της Ευρωπαϊκής Πολιτικής Γειτονίας
                     4
                   επιβεβαιώθηκε η πρόθεση του Συμβουλίου «να αρχίσει μια νέα φάση συνεργασίας με τους εταίρους το 2016, η οποία θα μπορούσε να οδηγήσει στον καθορισμό νέων προτεραιοτήτων εταιρικής σχέσης, κατά περίπτωση, με επίκεντρο τις συμφωνηθείσες προτεραιότητες και τα συμφέροντα».
               
               
                  Για την επίτευξη της εν λόγω συνεργασίας, οι πολιτικές δεσμεύσεις αποτελούν το πλέον κατάλληλο μέσο: μια νέα δεσμευτική διεθνής συμφωνία με την Αλγερία θα επέφερε δυσανάλογη διαδικαστική επιβάρυνση σε σύγκριση με το χρονικό διάστημα το οποίο θα καλύψουν οι προτεραιότητες της εταιρικής σχέσης. Από την άλλη πλευρά, ένα απλό μνημόνιο συνεννόησης δεν θα τύγχανε του αναγκαίου επιπέδου στήριξης που απαιτείται από «τα προγράμματα δράσης ή τα διάφορα άλλα ισοδύναμα έγγραφα που καθορίζονται με κοινή συμφωνία», τα οποία αναφέρονται στο άρθρο 3 παράγραφος 2 του κανονισμού για τον Ευρωπαϊκό Μηχανισμό Γειτονίας
                     5
                  , ως βάση για τον πολυετή προγραμματισμό της βοήθειας. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               
                  Το παρόν κείμενο καταρτίστηκε κατόπιν στενής διαβούλευσης με τις αρμόδιες υπηρεσίες της Επιτροπής και με τους εκπροσώπους των κρατών μελών στην ομάδα εργασίας του Συμβουλίου για το Μαγκρέμπ και το Μασρέκ, καθώς και κατόπιν συζητήσεων με τα αντίστοιχα όργανα της Αλγερίας. 
               
               
                  Οι διαβουλεύσεις με τους ενδιαφερόμενους φορείς της κοινωνίας των πολιτών πραγματοποιήθηκαν στις Βρυξέλλες από τον Ιανουάριο του 2016. Από τις εισηγήσεις που ελήφθησαν προκύπτει κυρίως η ανάγκη να εξασφαλιστεί ο σεβασμός των θεμελιωδών και των ανθρώπινων δικαιωμάτων παράλληλα με την καταπολέμηση του βίαιου εξτρεμισμού, και η ανάγκη να διατηρηθεί υψηλό επίπεδο συμμετοχής όσον αφορά την προώθηση των δικαιωμάτων των γυναικών, καθώς και την προώθηση και την προστασία από αδικαιολόγητες πιέσεις των διεθνών και τοπικών μη κυβερνητικών οργανώσεων (ΜΚΟ) που εργάζονται στη χώρα. Όλα αυτά τα θέματα ελήφθησαν υπόψη στα προσαρτώμενα κείμενα. 
               
               
                  Οι εν λόγω διαβουλεύσεις πραγματοποιήθηκαν σύμφωνα με τους προσανατολισμούς που καθορίζονται στην ανανεωμένη Ευρωπαϊκή Πολιτική Γειτονίας.
               
            
            
               •Συλλογή και χρήση εμπειρογνωσίας
            
            
               
                  Το σύνολο της σχετικής θεματικής εμπειρογνωσίας ήταν διαθέσιμο εσωτερικά, είτε στην έδρα είτε στην αντιπροσωπεία της ΕΕ.
               
            
            
               •Εκτίμηση των επιπτώσεων
            
            
               
                  Άνευ αντικειμένου.
               
            
         
         
            
               •Καταλληλότητα του κανονιστικού πλαισίου και απλούστευση
            
            
               
                  Άνευ αντικειμένου.
               
            
            
               •Θεμελιώδη δικαιώματα
            
            
               
                  Δεν υπάρχουν επιπτώσεις για τα θεμελιώδη δικαιώματα στα κράτη μέλη της Ευρωπαϊκής Ένωσης. 
               
               
                  Όσον αφορά τα θεμελιώδη δικαιώματα στην Αλγερία, οι επιπτώσεις αναμένεται να είναι θετικές, δεδομένου ότι στις δεσμεύσεις της κυβέρνησης της Αλγερίας που προβλέπονται στις προτεραιότητες της εταιρικής σχέσης περιλαμβάνονται, μεταξύ άλλων, η αναγνώριση και ο σεβασμός των οικουμενικών αξιών και των διεθνών δεσμεύσεων που άπτονται του κράτους δικαίου και του σεβασμού των θεμελιωδών δικαιωμάτων, καθώς και η εφαρμογή των νέων διατάξεων του συντάγματος που εγκρίθηκαν τον Φεβρουάριο του 2016, ιδίως στους τομείς της διακυβέρνησης, της συμμετοχικής δημοκρατίας, της προώθησης και της προάσπισης των θεμελιωδών δικαιωμάτων, μεταξύ αυτών και των δικαιωμάτων των εργαζομένων, της ενίσχυσης του ρόλου των γυναικών στην κοινωνία, της αποκέντρωσης, της ενίσχυσης του δικαστικού συστήματος που περιλαμβάνει και τις σωφρονιστικές αρχές, καθώς και της ενίσχυση του ρόλου της κοινωνίας των πολιτών.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Δεν υπάρχουν πρόσθετες δημοσιονομικές επιπτώσεις πέραν αυτών που προβλέπονται σε προηγούμενες διεθνείς δεσμεύσεις της ΕΕ. Τυχόν πρόσθετες δημοσιονομικές επιπτώσεις θα καθοριστούν σε χωριστές προτάσεις, όπως η επικείμενη πρόταση για το ενιαίο πλαίσιο στήριξης του Ευρωπαϊκού Μηχανισμού Γειτονίας (ΕΜΓ) για την περίοδο 2018-2020.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η υλοποίηση των προτεραιοτήτων της εταιρικής σχέσης ΕΕ-Αλγερίας θα υπόκειται σε μηχανισμό συντονισμού με καθορισμένα σημεία επαφής στις αρμόδιες υπηρεσίες για την τακτική αξιολόγηση και παρακολούθηση της υλοποίησής τους με στόχο τη διασφάλιση της από κοινού ανάληψης ευθύνης, της διαφάνειας και της αμοιβαία επωφελούς υλοποίησης. Οι συνεδριάσεις σχετικά με τη διμερή συνεργασία μεταξύ της ΕΕ και της Αλγερίας στο πλαίσιο της υφιστάμενης συμφωνίας σύνδεσης θα συμβάλουν στην παρακολούθηση, μεταξύ άλλων και σε τομεακό επίπεδο.
               
            
            
               6. ΠΑΡΑΠΟΜΠΕΣ
            
            
               α)Κοινή ανακοίνωση προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Επανεξέταση της Ευρωπαϊκής Πολιτικής Γειτονίας [JOIN(2015) 50 final].
            
            
               β)Ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου (ΕΕ L 265 της 10.10.2005).
            
            
               γ)Συμπεράσματα του Συμβουλίου, της 14ης Δεκεμβρίου 2015, σχετικά με την αναθεώρηση της Ευρωπαϊκής Πολιτικής Γειτονίας.
            
            
               δ)Κανονισμός (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Ευρωπαϊκού Μηχανισμού Γειτονίας (ΕΕ L 77 της 15.3.2014, σ. 27).
            
            
               ε)Κοινή ανακοίνωση προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Επανεξέταση της Ευρωπαϊκής Πολιτικής Γειτονίας [JOIN(2015) 50 final]· κοινό έγγραφο θέσης που υποβλήθηκε από τις αραβικές χώρες της ΕΠΓ κατά την υπουργική διάσκεψη που πραγματοποιήθηκε στη Βηρυτό στις 24 Ιουνίου 2015 σχετικά με την επανεξέταση της Ευρωπαϊκής Πολιτικής Γειτονίας (ΕΠΓ).
            
            
               2017/0031 (NLE)
            
            
               Κοινή πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αλγερίας
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217 σε συνδυασμό με το άρθρο 218 παράγραφος 9,
            
            
               Έχοντας υπόψη την κοινή πρόταση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               1)Η ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, υπεγράφη στις 22 Απριλίου 2002 και τέθηκε σε ισχύ την 1η Σεπτεμβρίου 2005
                  6
               .
            
            
               2)Η κοινή ανακοίνωση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής, της 18ης Νοεμβρίου 2015, σχετικά με την επανεξέταση της Ευρωπαϊκής Πολιτικής Γειτονίας
                  7
                έτυχε ευνοϊκής αποδοχής από το Συμβούλιο στα συμπεράσματα που εξέδωσε στις 14 Δεκεμβρίου 2015. Το Συμβούλιο επιβεβαίωσε ειδικότερα την πρόθεσή του να αρχίσει μια νέα φάση συνεργασίας με τους εταίρους του το 2016, η οποία θα μπορούσε να οδηγήσει στον καθορισμό νέων προτεραιοτήτων εταιρικής σχέσης, κατά περίπτωση, με επίκεντρο τις συμφωνηθείσες προτεραιότητες και τα συμφέροντα.
            
            
               3)Ο κοινός στόχος της ΕΕ και της Αλγερίας για έναν κοινό χώρο ειρήνης, ευημερίας και σταθερότητας προϋποθέτει τη συνεργασία, ιδίως μέσω της από κοινού ανάληψης ευθύνης και της διαφοροποίησης, και τη συνεκτίμηση του καίριου ρόλου που διαδραματίζει η Αλγερία στην περιοχή. 
            
            
               4)Παράλληλα με την αντιμετώπιση των πλέον επιτακτικών προκλήσεων, η ΕΕ και η Αλγερία εξακολουθούν να επιδιώκουν την επίτευξη των βασικών στόχων της μακροχρόνιας εταιρικής σχέσης τους και καταβάλλουν προσπάθειες για τη σταθερότητα της χώρας και της περιοχής, καθώς και για την επίτευξη σταθερής οικονομικής ανάπτυξης μέσω ισχυρών κρατικών θεσμών και της διαφοροποίησης και ανταγωνιστικότητας της αλγερινής οικονομίας.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση της Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αλγερίας βασίζεται στο κείμενο που προσαρτάται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     O Πρόεδρος
               
            
         
         
            
                  
                     (1)
                  Συμπεράσματα του Συμβουλίου, της 14ης Δεκεμβρίου 2015, σχετικά με την αναθεώρηση της Ευρωπαϊκής Πολιτικής Γειτονίας· δελτίο Τύπου του Συμβουλίου αριθ. 926/15. 
               
               
                  
                     (2)
                  «Κοινό όραμα, κοινές δράσεις: Μία ισχυρότερη Ευρώπη. Μια συνολική στρατηγική της Ευρωπαϊκής Ένωσης για την εξωτερική πολιτική και την πολιτική ασφαλείας.»
               
               
                  
                     (3)
                  Ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου (ΕΕ L 265 της 10.10.2005).
               
               
                  
                     (4)
                  Συμπεράσματα του Συμβουλίου, της 14ης Δεκεμβρίου 2015, σχετικά με την αναθεώρηση της Ευρωπαϊκής Πολιτικής Γειτονίας· δελτίο Τύπου του Συμβουλίου αριθ. 926/15.
               
               
                  
                     (5)
                  Κανονισμός (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Ευρωπαϊκού Μηχανισμού Γειτονίας (ΕΕ L 77 της 15.3.2014, σ. 27).
               
               
                  
                     (6)
                  Ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου (ΕΕ L 265 της 10.10.2005).
               
               
                  
                     (7)
                  Κοινή ανακοίνωση προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Επανεξέταση της Ευρωπαϊκής Πολιτικής Γειτονίας [JOIN(2015) 50 final].
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.2.2017
            JOIN(2017) 7 final
            ΠΑΡΑΡΤΗΜΑ
            στην
            κοινή πρότασηΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αλγερίας
            
               
         
         
            
               ΑΠΟΦΑΣΗ ΑΡΙΘ. 1/2017 ΤΟΥ 10ου ΣΥΜΒΟΥΛΙΟΥ ΣΥΝΔΕΣΗΣ ΕΕ-ΑΛΓΕΡΙΑΣ της ... 2017
            
            
            
               για τη συμφωνία σχετικά με τις προτεραιότητες της εταιρικής σχέσης ΕΕ-Αλγερίας 
            
            
            
               ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ-ΑΛΓΕΡΙΑΣ,
            
            
            
               Έχοντας υπόψη την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου,
            
            
            
               Εκτιμώντας τα ακόλουθα:
            
            
               (1)
                     Η ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, υπεγράφη στις 22 Απριλίου 2002 και τέθηκε σε ισχύ την 1η Σεπτεμβρίου 2005.
            
            
               (2)
                     Το άρθρο 94 της ευρωμεσογειακής συμφωνίας εξουσιοδοτεί το Συμβούλιο Σύνδεσης να λαμβάνει τις αποφάσεις που κρίνει κατάλληλες για την επίτευξη των στόχων της συμφωνίας.
            
            
               (3)
                     Σύμφωνα με το άρθρο 104 της ευρωμεσογειακής συμφωνίας, τα μέρη λαμβάνουν κάθε γενικό ή ειδικό μέτρο που απαιτείται για την εκπλήρωση των υποχρεώσεών τους βάσει της συμφωνίας και φροντίζουν για την επίτευξη των στόχων που προβλέπονται στη συμφωνία.
            
            
               (4)
                     Στο πλαίσιο της επανεξέτασης της Ευρωπαϊκής Πολιτικής Γειτονίας το 2016 προτάθηκε η έναρξη νέας φάσης συνεργασίας με τους εταίρους, η οποία θα συμβάλει στην περαιτέρω ανάληψη ευθύνης και από τις δύο πλευρές. 
            
            
               (5)
                     Η ΕΕ και η Αλγερία αποφάσισαν να εδραιώσουν την εταιρική τους σχέση μέσω συμφωνίας σχετικά με ένα σύνολο προτεραιοτήτων για την περίοδο 2017-2020 προκειμένου να υποστηρίξουν και να ενισχύσουν την ανθεκτικότητα και τη σταθερότητα της Αλγερίας.
            
            
               (6) 
                     Τα μέρη της ευρωμεσογειακής συμφωνίας ενέκριναν το κείμενο των προτεραιοτήτων της εταιρικής σχέσης ΕΕ-Αλγερίας μέσω των οποίων θα υποστηριχθεί η εφαρμογή της ευρωμεσογειακής συμφωνίας, θέτοντας στο επίκεντρο της συνεργασίας από κοινού καθορισμένα κοινά συμφέροντα στα οποία θα δοθεί προτεραιότητα,
            
            
            
               ΑΠΟΦΑΣIΖΕΙ:
            
            
               Άρθρο 1
            
            
               Το Συμβούλιο Σύνδεσης συνιστά στα μέρη να εφαρμόσουν τις προτεραιότητες της εταιρικής σχέσης ΕΕ-Αλγερίας, όπως παρουσιάζονται στο παράρτημα.
            
         
         
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
            
               xx, [ημέρα/Φεβρουάριος/Μάρτιος 2017].
            
            
            
               Για το Συμβούλιο Σύνδεσης ΕΕ-Αλγερίας
            
            
            
               O Πρόεδρος
            
            
               ***
            
            
            
               ΠΑΡΑΡΤΗΜΑ 
            
            
               Προτεραιότητες της εταιρικής σχέσης ΕΕ-Αλγερίας
            
            
               
            
               Κοινές προτεραιότητες της εταιρικής σχέσης μεταξύ 
            
            
               της Λαϊκής Δημοκρατίας της Αλγερίας (Αλγερία) 
            
            
               και της Ευρωπαϊκής Ένωσης (ΕΕ) 
            
            
               στο πλαίσιο της αναθεωρημένης Ευρωπαϊκής Πολιτικής Γειτονίας
            
            
            
               
                  Το γενικό πλαίσιο της συνεργασίας μεταξύ της ΕΕ και της Αλγερίας καθορίζεται στη Συμφωνία Σύνδεσης (ΣΣ), η οποία υπεγράφη το 2002, τέθηκε σε ισχύ το 2005 και προβλέπει το σύνολο των τομέων συνεργασίας μεταξύ των μερών. Με την επιφύλαξη των εν λόγω τομέων συνεργασίας, στο παρόν έγγραφο παρουσιάζονται οι προτεραιότητες της εταιρικής σχέσης, όπως έχουν καθοριστεί από κοινού μεταξύ της Αλγερίας και της ΕΕ στο πλαίσιο της αναθεωρημένης Ευρωπαϊκής Πολιτικής Γειτονίας (ΕΠΓ), για την περίοδο 2016-2020.
               
            
            
               Στο πνεύμα των κατευθυντήριων αρχών της αναθεωρημένης ΕΠΓ και υπό το πρίσμα των πολιτικών προτεραιοτήτων των δύο μερών, η Αλγερία και η Ευρωπαϊκή Ένωση δεσμεύονται να αναθερμάνουν τον διάλογό τους και να καθορίσουν από κοινού τα βασικά κεφάλαια των σχέσεών τους, να προσδιορίσουν τους στόχους και τα αμοιβαία συμφέροντά τους και να ιεραρχήσουν τους άξονες της συνεργασίας τους. Οι προτεραιότητες της εταιρικής σχέσης που αναλύονται στη συνέχεια υποδεικνύουν τους τομείς που προσφέρονται για την ενίσχυση του διαλόγου και για την ανάπτυξη μιας όσο το δυνατόν περισσότερο απτής διοικητικής και θεσμικής συνεργασίας μεταξύ της ΕΕ και της Αλγερίας με βάση τις αντίστοιχες εμπειρίες και γνώσεις τους και με σεβασμό στις ιδιαιτερότητες και την ανεξαρτησία κάθε μέρους. 
            
         
         
            
               Η Αλγερία και η ΕΕ φιλοδοξούν να αναπτύξουν μια ενισχυμένη σφαιρική και πολύπλευρη εταιρική σχέση, ώστε να αντιμετωπίσουν τις κοινές προκλήσεις της ανάπτυξης και της ασφάλειας. Τα μέρη εκφράζουν επίσης την κοινή τους βούληση να υλοποιήσουν επιτυχώς αυτές τις προτεραιότητες που διαρθρώνονται γύρω από σημαντικά κεφάλαια, στα οποία οι σχέσεις μεταξύ της ΕΕ και της Αλγερίας αναμένεται να ενισχυθούν στο μέλλον. Ορισμένες από αυτές τις προτεραιότητες θα αποτελέσουν αντικείμενο τεχνικής και οικονομικής συνεργασίας, η οποία θα υλοποιηθεί στο πλαίσιο του δημοσιονομικού προγραμματισμού 2018-2020.
            
            
            
               I. Πολιτικός διάλογος, διακυβέρνηση, κράτος δικαίου και προώθηση των θεμελιωδών δικαιωμάτων 
            
            
               Η ΕΕ και η Αλγερία συμφωνούν να δώσουν ιδιαίτερη σημασία στην ενίσχυση όλων των μορφών του πολιτικού τους διαλόγου.
            
            
               Η Αλγερία, μέσω της συνταγματικής αναθεώρησης της 7ης Φεβρουαρίου 2016, συνεχίζει τη διαδικασία της εμπέδωσης των θεμελιωδών ελευθεριών και δικαιωμάτων, του κράτους δικαίου και των δημοκρατικών θεσμών και αρχών που διέπουν τη δράση του κράτους στις σχέσεις του με τους πολίτες. Η διαδικασία αυτή συνδέεται με τον διμερή διάλογο που διεξάγεται μεταξύ της Ευρωπαϊκής Ένωσης και της Αλγερίας τα τελευταία 15 χρόνια και υπενθυμίζει ότι η σχέση μεταξύ των δύο μερών βασίζεται στον αμοιβαίο σεβασμό, καθώς και στην αναγνώριση και τον σεβασμό των οικουμενικών αξιών και των διεθνών δεσμεύσεων που άπτονται του κράτους δικαίου και του σεβασμού των θεμελιωδών δικαιωμάτων. 
            
            
               Στο πλαίσιο αυτό, η Αλγερία και η ΕΕ συμφωνούν να δώσουν ιδιαίτερη σημασία στην εφαρμογή των νέων διατάξεων του συντάγματος. Για τον σκοπό αυτό, η ΕΕ επιθυμεί να υποστηρίξει την Αλγερία στη διαδικασία εφαρμογής των συνταγματικών διατάξεων που αφορούν κυρίως τους τομείς της διακυβέρνησης, της συμμετοχικής δημοκρατίας, της προώθησης και της προάσπισης των θεμελιωδών δικαιωμάτων, μεταξύ αυτών και των δικαιωμάτων των εργαζομένων, της ενίσχυσης του ρόλου των γυναικών στην κοινωνία, της αποκέντρωσης, της ενίσχυσης του δικαστικού συστήματος που περιλαμβάνει και τις σωφρονιστικές αρχές, καθώς και της ενίσχυσης του ρόλου της κοινωνίας των πολιτών, μεταξύ άλλων μέσω της αξιοποίησης προγραμμάτων τεχνικής βοήθειας. 
            
            
               Η συνεργασία αυτή θα συμπεριλάβει επίσης την υποστήριξη του εκσυγχρονισμού και της ενίσχυσης των ικανοτήτων της δημόσιας διοίκησης, την ενίσχυση του ελέγχου των δημόσιων οικονομικών και της φορολογικής διοίκησης, την καταπολέμηση της διαφθοράς, καθώς και την καταπολέμηση της φυγής κεφαλαίων, της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας στο πλαίσιο των συστάσεων της Ομάδας Χρηματοοικονομικής Δράσης (FATF).
            
            
               II. Συνεργασία, κοινωνικοοικονομική ανάπτυξη χωρίς αποκλεισμούς, εμπορικές συναλλαγές και πρόσβαση στην ευρωπαϊκή ενιαία αγορά 
            
            
               Στο υφιστάμενο περιβάλλον στασιμότητας της παγκόσμιας οικονομίας και κατακόρυφης πτώσης των τιμών των υδρογονανθράκων, η Αλγερία και η Ευρωπαϊκή Ένωση έχουν κοινό και άμεσο συμφέρον να προσδιορίσουν μέτρα οικονομικής διακυβέρνησης τόσο στον ιδιωτικό όσο και στον δημόσιο τομέα, τα οποία να επιτρέπουν την ενθάρρυνση της ιδιωτικής πρωτοβουλίας, την αναθέρμανση των επενδύσεων στον παραγωγικό ιστό, καθώς και, όσον αφορά τον δημόσιο τομέα, τον εκσυγχρονισμό της διαχείρισης των οικονομικών και τον εξορθολογισμό των δημόσιων δαπανών.
            
            
               Η Συμφωνία Σύνδεσης που συνδέει τα δύο μέρη παρέχει πρόσφορο πλαίσιο για την ανάπτυξη των εμπορικών συναλλαγών και των επενδύσεων, η οποία πρέπει να αξιοποιηθεί με τον καλύτερο δυνατό τρόπο προκειμένου να αντιμετωπιστεί από κοινού η τρέχουσα δυσμενής οικονομική συγκυρία. Επίσης, η Ευρωπαϊκή Ένωση και η Αλγερία διατρανώνουν την κοινή τους βούληση να διασφαλίσουν τη βέλτιστη δυνατή αξιοποίηση της Συμφωνίας Σύνδεσης που τέθηκε σε ισχύ το 2005, με πλήρη σεβασμό στη συμφωνία και επιδιώκοντας την εξισορρόπηση των συμφερόντων τους. Η κοινή αξιολόγηση της Συμφωνίας Σύνδεσης εντάσσεται στο πλαίσιο αυτής της δυναμικής. 
            
            
               Λόγω της αστάθειας των τιμών των υδρογονανθράκων, η αλγερινή κυβέρνηση ανέδειξε τη διαφοροποίηση της οικονομίας σε εθνική προτεραιότητα. Τα μεταρρυθμιστικά μέτρα που λαμβάνονται επί του παρόντος προς την κατεύθυνση αυτή προσφέρουν ευκαιρία ενισχυμένης συνεργασίας σε τομείς οι οποίοι, με σεβασμό στις διατάξεις της Συμφωνίας Σύνδεσης, συμβάλλουν στη διαφοροποίηση και την ανταγωνιστικότητα της αλγερινής οικονομίας προκειμένου να ενισχυθούν οι εξαγωγές των αλγερινών προϊόντων –πέραν μάλιστα των υδρογονανθράκων– στην ευρωπαϊκή ενιαία αγορά. 
            
            
               Έχοντας επίγνωση της σημασίας του επιχειρηματικού κλίματος για την προσέλκυση νέων επενδυτών, η Αλγερία και η ΕΕ δεσμεύονται κατά την προσεχή περίοδο προγραμματισμού της διμερούς τους συνεργασίας, να διευκολύνουν τις ιδιωτικές οικονομικές δραστηριότητες, να εργαστούν από κοινού για τη βελτίωση του επιχειρηματικού κλίματος και της πολιτικής για τις επιχειρήσεις στην Αλγερία, ώστε να ενθαρρύνουν την ανάπτυξη των μικρών και μεσαίων επιχειρήσεων (ΜΜΕ) και βιομηχανιών (ΜΜΒ), καθώς και να εργαστούν για την ανάπτυξη βιομηχανικών και τεχνολογικών συμπράξεων δημόσιου και ιδιωτικού τομέα με τη συμμετοχή και αλλοδαπών φορέων, να υποστηρίξουν την εφαρμογή μιας ολοκληρωμένης αλγερινής στρατηγικής για την απασχόληση και να ενισχύσουν το αλγερινό πρόγραμμα διμερούς και τριμερούς κοινωνικού διαλόγου. Τα μέρη συμφωνούν ότι είναι σημαντικό να υποστηριχθεί το αλγερινό πρόγραμμα για την ενίσχυση του τραπεζικού συστήματος και της εποπτείας του, καθώς και να δοθεί ώθηση στην ανάπτυξη των κεφαλαιαγορών, προκειμένου να υποστηριχθεί η πρόσβαση όλων των επιχειρήσεων, και πρωτίστως των ΜΜΕ/ΜΜΒ και των καινοτόμων επιχειρήσεων («start-up»), στη χρηματοδότηση. 
            
            
               Έχοντας επίγνωση του ότι η νεολαία αποτελεί κινητήριο δύναμη της οικοδόμησης των αντίστοιχων οντοτήτων τους και βρίσκεται στο επίκεντρο των οικονομικών, κοινωνικών και πολιτιστικών τους προκλήσεων, η ΕΕ και η Αλγερία δεσμεύονται να εντείνουν τις προσπάθειές τους για να υποστηρίξουν τη νεολαία και να δώσουν ώθηση στην ενεργητικότητά της. Τα μέρη συμφωνούν, μέσω κυρίως των προγραμμάτων και στρατηγικών της ΕΕ που αφορούν την απασχολησιμότητα, την τυπική και άτυπη εκπαίδευση ή την επαγγελματική κατάρτιση, να προωθήσουν τη συνεργασία τους στον τομέα αυτό, ώστε να υποστηρίξουν την οικονομική συνεργασία και την έρευνα και ανάπτυξη στην Αλγερία, καθώς και την εκπαίδευση (από την πρωτοβάθμια μέχρι την τριτοβάθμια εκπαίδευση, περιλαμβανομένης της επαγγελματικής κατάρτισης), ακολουθώντας τους Στόχους Βιώσιμης Ανάπτυξης (ΣΒΑ).
            
            
               Η Αλγερία και η Ευρωπαϊκή Ένωση δεσμεύονται να στηρίξουν τη χάραξη πολιτιστικής πολιτικής στην Αλγερία που θα αποτελέσει φορέα οικονομικής και βιομηχανικής ανάπτυξης και προώθησης των συναλλαγών με τους ευρωπαϊκούς πολιτιστικούς φορείς (μεταξύ άλλων, μέσω του προγράμματος «Δημιουργική Ευρώπη»). 
            
            
               Η ΕΕ και η Αλγερία θα ενισχύσουν τον διάλογό τους στον τομέα των εμπορικών συναλλαγών στο πλαίσιο της Συμφωνίας Σύνδεσης προκειμένου να στηρίξουν το ισορροπημένο εμπόριο υψηλής προστιθέμενης αξίας και να μειώσουν ή να εξαλείψουν σταδιακά τους περιορισμούς στη διακίνηση εμπορευμάτων και υπηρεσιών. 
            
            
               Για τον σκοπό αυτό, τα μέρη δεν θα θεσπίσουν κανένα μέτρο που θα συνιστούσε εμπόδιο για το εμπόριο, εκτός αν το μέτρο αυτό εφαρμόζεται με τρόπο συμβατό προς τις διατάξεις και τις διαδικασίες της Συμφωνίας Σύνδεσης. Τα μέρη θα ενισχύσουν τον διάλογό τους για τα μέσα εμπορικής άμυνας και βιομηχανικής συνεργασίας (στο πλαίσιο της ευρωμεσογειακής βιομηχανικής συνεργασίας). 
            
            
               Η ΕΕ και η Αλγερία συμφωνούν επίσης να καθιερώσουν, στο πλαίσιο της Συμφωνίας Σύνδεσής τους, διάλογο για τις επενδύσεις, ώστε να προσελκύσουν ξένες επενδύσεις (και κυρίως ευρωπαϊκές). Η ΕΕ επαναλαμβάνει τη δέσμευσή της να στηρίξει την ένταξη της Αλγερίας στον ΠΟΕ μέσω κυρίως της σύναψης σχετικής διμερούς συμφωνίας. 
            
            
               Παράλληλα με τις μεταρρυθμίσεις που εφαρμόζει σταδιακά η Αλγερία (κυρίως για το τραπεζικό της σύστημα, τη διοίκησή της ή την κανονιστική της προσέγγιση με την ΕΕ), τα μέρη δηλώνουν διατεθειμένα να εξετάσουν την εμβάθυνση των εμπορικών τους σχέσεων μέσω της διεξαγωγής επιπλέον διαπραγματεύσεων στον τομέα των υπηρεσιών ή προκειμένου να συνάψουν συμφωνία για την προστασία των επενδύσεων όταν θα εκπληρωθούν οι προϋποθέσεις. Τα μέρη συμφωνούν ότι η διαδικασία αυτή θα μπορούσε να συνοδευτεί από την οργάνωση διασκέψεων και εκδηλώσεων με τη στήριξη της ΕΕ, ώστε να κινητοποιηθούν δυνητικοί επενδυτές στην Αλγερία. 
            
            
               Η ΕΕ δεσμεύεται να αναπτύξει ενισχυμένο διάλογο σχετικά με την εφαρμογή του νέου αλγερινού μοντέλου οικονομικής ανάπτυξης, το οποίο βασίζεται στην ενίσχυση της ιδιωτικής επιχείρησης, πρωτοβουλίας και επιχειρηματικότητας, στις συμπράξεις δημόσιου και ιδιωτικού τομέα στις οποίες συμμετέχουν και φορείς από το εξωτερικό, καθώς και στην οικονομία της γνώσης. Το μοντέλο αυτό αποσκοπεί στη δημιουργία μιας ανταγωνιστικής, διαφοροποιημένης, ενδογενούς και ελκυστικής για ξένες επενδύσεις οικονομίας χωρίς αποκλεισμούς.
            
            
               Προκειμένου να ενθαρρύνουν τη δημιουργία μιας διαφοροποιημένης αλγερινής οικονομίας, η ΕΕ και η Αλγερία εντόπισαν άλλωστε και άλλους πιθανούς τομείς συνεργασίας μέσω της στήριξης και της ανταλλαγής ορθών πρακτικών, πληροφοριών και εμπειριών στους ακόλουθους τομείς: ανάπτυξη της υπαίθρου και γεωργική ανάπτυξη, αλιεία, θαλάσσια οικονομία, τουρισμός (κυρίως βιώσιμος), δημόσιες συμβάσεις, στατιστική, προσέγγιση των αλγερινών τεχνικών κανονισμών με τους αντίστοιχους κανονισμούς της ΕΕ σχετικά με την πιστοποίηση, την αξιολόγηση της συμμόρφωσης και την εποπτεία της αγοράς, θέσπιση και εφαρμογή των πανευρωμεσογειακών προτιμησιακών κανόνων καταγωγής. 
            
         
         
            
               Η ΕΕ και η Αλγερία επιθυμούν να επιταχύνουν τη συνεργασία τους για την εναρμόνιση των αλγερινών κανόνων με τους αντίστοιχους κανόνες της ΕΕ στους τομείς προτεραιότητας που έχουν προσδιοριστεί από τα μέρη, καθώς και για την αναβάθμιση των υποδομών ποιότητας, προκειμένου να διαπραγματευτούν τη σύναψη συμφωνίας σχετικά με τη διαπίστωση της συμμόρφωσης και την αποδοχή βιομηχανικών προϊόντων (ΣΔΣΑ). Η διαδικασία αυτή θα επιτρέψει στην αλγερινή οικονομία να ενσωματωθεί καλύτερα στις περιφερειακές και παγκόσμιες αξιακές αλυσίδες. 
            
            
               Τέλος, τα μέρη συμφωνούν να διερευνήσουν τα πεδία συνεργασίας για την ανάπτυξη των τεχνολογιών πληροφοριών και επικοινωνιών (ΤΠΕ) στην Αλγερία, σε συνδυασμό με τα μέτρα που ευνοούν την ανταγωνιστικότητα, το επιχειρηματικό και επενδυτικό κλίμα, την αύξηση της αποδοτικότητας της διοίκησης, τη βελτίωση της διακυβέρνησης των δημόσιων επιχειρήσεων και τις συμπράξεις δημόσιου και ιδιωτικού τομέα με σκοπό την ανάπτυξη των ΜΜΕ-ΜΜΒ και των καινοτόμων δραστηριοτήτων. 
            
            
               Τα δύο μέρη συμφωνούν να συστήσουν τους αναγκαίους μηχανισμούς προκειμένου να ενισχύσουν τις ικανότητες των αλγερινών τελωνειακών αρχών σε σχέση κυρίως με τις πτυχές που συνδέονται με το καθεστώς του εγκεκριμένου οικονομικού φορέα, την παραποίηση/απομίμηση, αλλά και την ανταλλαγή πληροφοριών για τη δασμολογητέα αξία, μεταξύ άλλων ζητημάτων. 
            
            
               Επιπλέον, τα μέρη θεωρούν ότι η συνεργασία στον στατιστικό τομέα εξακολουθεί να είναι σημαντική σε ό,τι αφορά κυρίως την προσέγγιση των συστημάτων εθνικών λογαριασμών.
            
            
            
               III. Εταιρική σχέση στους τομείς της ενέργειας, του περιβάλλοντος και της βιώσιμης ανάπτυξης 
            
            
            
               Η ΕΕ και η Αλγερία δεσμεύονται να αναπτύξουν στρατηγική εταιρική σχέση που θα επισφραγίσει την αμοιβαία επωφελή ενεργειακή τους ασφάλεια. Στα ενεργειακά ζητήματα, η Αλγερία και η Ευρωπαϊκή Ένωση συνδέονται με ένα στρατηγικής σημασίας αμοιβαίο συμφέρον. Η Αλγερία ήταν για μεγάλο χρονικό διάστημα και εξακολουθεί να είναι ένας από τους σημαντικότερους και πιο αξιόπιστους προμηθευτές φυσικού αερίου της ΕΕ. Και η ΕΕ όμως παραμένει αντίστοιχα ο κύριος πελάτης της Αλγερίας. 
            
            
               Έχοντας επίγνωση του ότι η ενέργεια εξακολουθεί να είναι ένας από τους βασικούς φορείς βιώσιμης οικονομικής ανάπτυξης, η ΕΕ και η Αλγερία επιβεβαιώνουν τα κοινά στρατηγικά τους συμφέροντα και δεσμεύονται να ενισχύσουν την εταιρική τους σχέση σε αυτόν τον τομέα στο πλαίσιο του διαλόγου υψηλού επιπέδου που καθιερώθηκε μεταξύ των μερών για τα ζητήματα του ενεργειακού εμπορίου, της προώθησης των ανανεώσιμων πηγών ενέργειας και της ενεργειακής απόδοσης. Για τον σκοπό αυτό, τα μέρη δεσμεύονται να συνεργαστούν για την ανταλλαγή πληροφοριών σχετικά με τις μεσοπρόθεσμες και μακροπρόθεσμες προβλέψεις για τη ζήτηση και την προσφορά ενέργειας, συμπεριλαμβανομένης της ενέργειας που προέρχεται από ανανεώσιμες πηγές. Η ΕΕ εξακολουθεί άλλωστε να έχει την πρόθεση να ενισχύσει τη στήριξη που παρέχει για την εφαρμογή του αλγερινού προγράμματος ανάπτυξης των ανανεώσιμων πηγών ενέργειας και της ενεργειακής απόδοσης με ορίζοντα το 2030, προκειμένου να αξιοποιηθούν πλήρως οι σημαντικές δυνατότητες της Αλγερίας σε αυτόν τον τομέα. 
            
            
               Η Αλγερία και η ΕΕ συμφωνούν να διερευνήσουν τα μέτρα που θα μπορούσαν να συμβάλουν στην ανάπτυξη των επενδύσεων, στην ενίσχυση και ανάπτυξη της διασύνδεσης των ηλεκτρικών δικτύων στην Ευρώπη και τη Μεσόγειο, καθώς και στην κατάρτιση και τη μεταφορά τεχνολογίας, καινοτομίας, εμπειρογνωμοσύνης και γνώσεων από την ΕΕ στην Αλγερία. 
            
            
               Έχοντας επίγνωση των υποχρεώσεών τους έναντι των μελλοντικών γενεών, η ΕΕ και η Αλγερία δεσμεύονται να συνδυάσουν αυτήν την εταιρική σχέση για την ενέργεια με μεγαλύτερη συνεργασία στον τομέα του μετριασμού της κλιματικής αλλαγής και την προσαρμογή σε αυτή, με στόχο την πλήρη εφαρμογή της Συμφωνίας των Παρισίων και των συνεισφορών που έχουν καθοριστεί σε εθνικό επίπεδο. Τα μέρη δεσμεύονται να στηρίξουν την ενσωμάτωση της δράσης για το κλίμα στις εθνικές πολιτικές, την παρακολούθηση, την υποβολή στοιχείων και την επαλήθευση των εκπομπών. 
            
            
               Στον τομέα του περιβάλλοντος, τα μέρη δεσμεύονται να προωθήσουν τη βιώσιμη διαχείριση των πόρων τους, και κυρίως των υδάτινων πόρων, τη χρηστή διακυβέρνηση, την ενσωμάτωση ορθών περιβαλλοντικών πρακτικών στο σύνολο των δραστηριοτήτων τους, το σύστημα εκτίμησης των επιπτώσεων και την καλύτερη πρόσβαση στην πληροφόρηση. Δεσμεύονται επίσης να ενισχύσουν τη συνεργασία τους στο πλαίσιο της εφαρμογής των διεθνών τους δεσμεύσεων, και κυρίως της σύμβασης της Βαρκελώνης για την προστασία του θαλάσσιου περιβάλλοντος και των παράκτιων περιοχών της Μεσογείου, καθώς και στο πλαίσιο της περιφερειακής συνεργασίας για την απορρύπανση της Μεσογείου.
            
            
            
               IV. Στρατηγικός διάλογος και διάλογος για την ασφάλεια 
            
            
               Η ΕΕ και η Αλγερία δεσμεύονται να προωθήσουν στρατηγικό διάλογο και διάλογο για την ασφάλεια προκειμένου να αντιμετωπίσουν τις κοινές προκλήσεις στους τομείς της ασφάλειας και της ανάπτυξης. 
            
            
               Επί σειρά ετών η Αλγερία συνεισφέρει σε σημαντικό βαθμό στην εδραίωση της ειρήνης, της σταθερότητας και της ασφάλειας στην περιοχή, και κυρίως στο Σαχέλ, προστατεύοντας τα σύνορά της, χρησιμοποιώντας τη δραστήρια διπλωματία της ως γειτονική χώρα στο πλαίσιο της διεθνούς διαμεσολάβησης στο Μάλι, η οποία σφραγίστηκε με την εθνική συμφωνία ειρήνης και συμφιλίωσης, την εφαρμογή της οποίας θα πρέπει να διασφαλίσει η ίδια, αλλά και στηρίζοντας την κυβέρνηση εθνικής συνεννόησης στη Λιβύη. 
            
            
               Λαμβάνοντας υπόψη τον ρόλο τους στο περιφερειακό περιβάλλον, η Αλγερία και η ΕΕ συμφωνούν να ενισχύσουν τον διάλογό τους με σκοπό την ανάπτυξη της εταιρικής σχέσης για την ειρήνη και την ασφάλεια, μεταξύ άλλων και στο εσωτερικό διεθνών και περιφερειακών δομών, όπως π.χ. στα Ηνωμένα Έθνη και στην Αφρικανική Ένωση ή στο πλαίσιο των υφιστάμενων συνομιλιών μεταξύ της ΕΕ και του Συνδέσμου των Αραβικών Κρατών, των ευρωαφρικανικών συναντήσεων, του Διαλόγου 5+5, της Ένωσης για τη Μεσόγειο, του ιδρύματος Anna Lindh και στο πλαίσιο φόρουμ, όπως π.χ. του Παγκόσμιου Φόρουμ κατά της τρομοκρατίας (Global Counter Terrorism Forum). Τα μέρη δεσμεύονται επίσης να αξιοποιήσουν τις δυνατότητες τριγωνικής συνεργασίας που θα επιτρέψουν την εκπόνηση κοινών δράσεων υπέρ της ανάπτυξης και της ενίσχυσης των υποδομών ανθεκτικότητας και αντιμετώπισης των απειλών της τρομοκρατίας και των διασυνδέσεών της με το διασυνοριακό οργανωμένο έγκλημα, και κυρίως με τη διακίνηση ναρκωτικών. 
            
            
               Η ΕΕ και η Αλγερία συμφωνούν να συσφίξουν τη συνεργασία τους στα περιφερειακά και διεθνή ζητήματα κοινού ενδιαφέροντος προκειμένου να συμβάλουν στην πολιτική διευθέτηση των κρίσεων και στην προώθηση της ειρήνης και της ασφάλειας στην περιοχή.
            
            
               Στην κοινή και διαρκή προσπάθεια που καταβάλλουν για την πρόληψη και την ολοκληρωμένη καταπολέμηση της τρομοκρατίας και όλων των μορφών ριζοσπαστικοποίησης, καθώς και για την καταπολέμηση του οργανωμένου εγκλήματος, της διακίνησης ναρκωτικών και της εμπορίας ανθρώπων, τα μέρη δεσμεύονται να αναπτύξουν τον διάλογό τους και να εντείνουν τη συνεργασία τους στο πλαίσιο κυρίως του Παγκόσμιου Φόρουμ κατά της τρομοκρατίας και του διεθνικού οργανωμένου εγκλήματος. Η συνεργασία αυτή θα καλύψει επίσης τη διαχείριση των χημικών, βιολογικών, ραδιολογικών και πυρηνικών (ΧΒΡΠ) κινδύνων, τον έλεγχο της μεταφοράς συμβατικών όπλων και την καταπολέμηση της παράνομης διακίνησης όπλων, περιλαμβανομένου του ελαφρύ οπλισμού. 
            
            
               Τα μέρη συμφωνούν να προωθήσουν την ανταλλαγή εμπειριών και εμπειρογνωμοσύνης, στο πλαίσιο κυρίως του ηλεκτρονικού εγκλήματος, όπως επίσης την ενίσχυση των ικανοτήτων της AFRIPOL, τη σύνδεσή της με την EUROPOL και τη CEPOL, και τη στήριξη στο Αφρικανικό Κέντρο Μελετών και Ερευνών για την Τρομοκρατία (CAERT).
            
         
         
            
               Η ΕΕ και η Αλγερία συμφωνούν να θέσουν σε πλήρη εφαρμογή τη διοικητική συμφωνία που υπέγραψαν πρόσφατα για την πρόληψη, την προετοιμασία και την αντιμετώπιση των φυσικών καταστροφών, των ανθρωπογενών καταστροφών και των τεχνολογικών και οικολογικών κινδύνων, υποστηρίζοντας και ενισχύοντας κυρίως τις ικανότητές τους στους τομείς της έγκαιρης προειδοποίησης, της επαγρύπνησης, της πρόληψης, της προετοιμασίας και της διαχείρισης μέσω της συνεργασίας μεταξύ των φορέων που είναι αρμόδιοι για την πολιτική προστασία. 
            
            
               Τα μέρη συμφωνούν να αναπτύξουν τη συνεργασία τους προκειμένου να ενισχύσουν τις ικανότητες των αλγερινών τελωνειακών αρχών και των υπηρεσιών που λειτουργούν στα σύνορα.
            
            
            
               V. Ανθρώπινη διάσταση, μετανάστευση και κινητικότητα 
            
            
               Η ΕΕ και η Αλγερία δεσμεύονται να δώσουν όλη την αναγκαία σημασία στην ενίσχυση της ανθρώπινης διάστασης στο πλαίσιο των διμερών τους σχέσεων και συμφωνούν ότι η μετανάστευση και η κινητικότητα βρίσκονται στο επίκεντρο αυτής της διάστασης. Συμφωνούν επίσης να αναπτύξουν συνεργασία η οποία θα ενθαρρύνει τον πολιτιστικό και διαθρησκευτικό διάλογο, θα σέβεται τα ιδιαίτερα χαρακτηριστικά και την πολυμορφία των μερών και θα συμβάλει στην ανάσχεση κάθε μορφής εξτρεμισμού.                                      
            
            
               Έχοντας επίγνωση του ότι οι μεταναστευτικές ροές μεταξύ της ΕΕ και της Αλγερίας αποτελούν ευκαιρία και πλούτο για την ανθρώπινη, πολιτιστική, οικονομική, κοινωνική και επιστημονική ανάπτυξη, αλλά και πρόκληση όταν οι ροές αυτές γίνονται ανεξέλεγκτες, κυρίως στο τρέχον περιφερειακό περιβάλλον, η ΕΕ και η Αλγερία συμφωνούν, βάσει μιας κοινής, ισορροπημένης και συντονισμένης προσέγγισης, όπως εγκρίθηκε στη διάσκεψη κορυφής της Βαλέτας για τη μετανάστευση, να διατηρούν τακτικό διάλογο στο πλέον πρόσφορο επίπεδο, ο οποίος θα καλύπτει το σύνολο των ζητημάτων που συνδέονται με την κινητικότητα, τη μετανάστευση και το δικαίωμα ασύλου.  
            
            
            
               Στο πλαίσιο αυτό, η ΕΕ και η Αλγερία δεσμεύονται να εξετάσουν τα μέτρα που θα μπορούσαν να λάβουν τόσο για τη σταδιακή βελτίωση των συνθηκών κυκλοφορίας των πολιτών τους όσο και για την επανεισδοχή των πολιτών που θεωρούνται παράτυποι σύμφωνα με τις ισχύουσες διαδικασίες, με πλήρη σεβασμό στα ανθρώπινα δικαιώματά τους.                                                        
            
            
               Η ΕΕ και η Αλγερία προτείνουν να εξετάσουν επίσης το ενδεχόμενο συνεργασίας για τη διακυβέρνηση της μετανάστευσης, τα δικαιώματα των διακινούμενων εργαζομένων σύμφωνα με τους ισχύοντες διεθνείς κανόνες, καθώς και για την ανάπτυξη δράσεων πρόληψης της παράτυπης μετανάστευσης μέσω της αντιμετώπισης των βαθύτερων αιτιών αυτού του φαινομένου στις περιοχές που υφίστανται έντονες μεταναστευτικές πιέσεις, με επίκεντρο κυρίως τα ευάλωτα άτομα.                              
            
            
               Η ΕΕ θα στηρίξει τις προσπάθειες της Αλγερίας για τη διαχείριση των μεταναστευτικών ροών. Τα δύο μέρη δεσμεύονται επίσης να εργαστούν από κοινού για την καλύτερη διαχείριση της νόμιμης μετανάστευσης και της κινητικότητας των ατόμων μέσω της ενίσχυσης του διαλόγου και της συνεργασίας τους σε προξενικά ζητήματα και σε ζητήματα που αφορούν τη διευκόλυνση των διαδικασιών έκδοσης θεωρήσεων, τον έλεγχο των συνόρων, την καταπολέμηση της απάτης σχετικά με τα έγγραφα και της παράνομης διακίνησης μεταναστών, την πολιτική επιστροφής των παράτυπων μεταναστών με έμφαση στη βιώσιμη επανένταξή τους, καθώς και για τη βελτίωση του συστήματος διεθνούς προστασίας και ασύλου.                                                  
            
            
               Τα δύο μέρη συμφωνούν να ανταλλάσσουν πληροφορίες στο κατάλληλο επίπεδο για ζητήματα επανεισδοχής, παράλληλα με την ανταλλαγή πληροφοριών για την απλούστευση της έκδοσης θεωρήσεων, λαμβάνοντας υπόψη την ύπαρξη διμερών συμφωνιών με ορισμένα κράτη μέλη της ΕΕ σε αυτούς τους τομείς. 
            
            
               Η ΕΕ θα συνεχίσει να διασφαλίζει την πλήρη προστασία των δικαιωμάτων των Αλγερινών υπηκόων που εγκαθίστανται στην ΕΕ και θα εξετάσει τα μέτρα που θα καταστήσουν δυνατή την περαιτέρω προώθηση του ρόλου και της συμβολής τους στην ανάπτυξη της Αλγερίας.         
                     
            
            
               Τα δύο μέρη συμφωνούν να προωθήσουν περαιτέρω τη συνεργασία τους στο πλαίσιο του διαλόγου Αφρικής-ΕΕ, περιλαμβανομένης της τριγωνικής συνεργασίας, για το σύνολο των ζητημάτων που συνδέονται με τη μετανάστευση και την κινητικότητα, τα οποία η ΕΕ και η Αλγερία δεσμεύονται να εξετάσουν.  
                     
                     
                     
                     
            
            
               Στο πλαίσιο της διάσκεψης κορυφής της Βαλέτας για τη μετανάστευση, η δημιουργία καταπιστευματικού ταμείου έκτακτης ανάγκης για την Αφρική, το οποίο θα περιλαμβάνει ειδικό κεφάλαιο για τη Βόρεια Αφρική, αλλά και άλλες πρωτοβουλίες όπως π.χ. το Ευρωπαϊκό Εξωτερικό Επενδυτικό Σχέδιο (ΕΕΣ), αναμένεται να συμβάλουν στην υλοποίηση των σχεδίων που έχουν συμφωνηθεί από τα δύο μέρη για τη μετανάστευση και την κινητικότητα.
            
            
            
               **
            
            
               *  *  *
            
            
               **